Lendak

**Lendak** (gor. Ľndak) je podtatranská obec na Slovensku v okrese Kežmarok v Prešovskom kraji. Dodnes sa tu zachoval ľudový kroj, zvyky a nárečie Goralov. 

## Polohopis
Lendak leží pod Vysokými Tatrami v severozápadnej časti Popradskej kotliny – časť Lomnická pahorkatina,  od osady Tatranská Kotlina. Nachádza v regióne Spiš, leží na hranici regiónov Stredný Spiš (okresy Levoča, Poprad a väčšina okresu Kežmarok) a Horný Spiš (okres Stará Ľubovňa a severozápadná časť okresu Kežmarok – Zamagurie). Severnú hranicu tvorí s Poľskom.

### Geologická stavba
Územie obce patrí do Západných Karpát. Tá je súčasťou Alpsko-himalájskej sústavy. Geologickú stavbu územia tvoria predovšetkým treťohorné horniny – flyšové súvrstvie centrálnokarpatského paleogénu.

### Geomorfologické pomery
Podľa geomorfologického členenia  patrí obec Fatransko–tatranskej oblasti, kde zaberá časť Podtatranskej kotliny, podcelok Popradskej kotliny a Lomnickej pahorkatiny.

### Klimatické pomery
Celé územie obce patrí  k európsko- kontinentálnej oblasti mierneho pásma. Južná časť obce má kotlinovú klímu s veľkou inverziou teplôt. Severná časť katastra obce, patrí do subtypu horskej klímy s malou inverziou teplôt, vlhkej až veľmi vlhkej, chladnej, ktorá prevláda v celom širšom území.

### Vodstvo
Hydrologicky celý kataster obce odvodňuje rieka Biela prostredníctvom ľavostranných prítokov, prameniacich pod Smrečinami. Obcou pretekajú málo významné vodné toky s názvami Rieka, Valtinský a Lenivý a mimo zastavaného územia významný vodný tok rieka Biela.

### Ulice
Farské lúky, Hlavná, J. Stilla, Jána Vojtaššáka, Jána Pavla II., Jarná, Kostolná, Krátka, Lemeje, Letná, Mlynská, Na Kosorku, Na úbočí, Nová, Partizánska, Pod Kicorou, Poľná, Potočná, Revolučná, Rovinky, Slnečná, Sv. Mikuláša, Sv. Rodiny, Školská, Športová, Tatranská, Vysoká hora, Zadná, Zadná hora a Záhradná.

## Dejiny obce
Obec vznikla začiatkom 13. storočia. Je písomne doložená z roku 1288 pod názvom Landok. Ďalšie písomne doložené názvy obce: Ruda, Landeck (pred rokom 1289), Landok (1289), Landeck (z nem.- kút, kraj zeme)/Landek (1313), Landec (1585), Landocinum (1773), Lendak (1808); maďarsky Lándok; nemecky Landeck.

Obec patrila do donačného územia magistra Gallusa – Kokoša, teda bola súčasťou dunajeckého panstva Berzeviczyovcov. Roku 1313 ju  vymenili  Berzeviczyovci  krížovníkom  Božieho hrobu za majetok v Chmeľove. Ešte v tom roku v Lendaku založili kláštor a Kostol sv. Mikuláša. Miechoviti, ktorí mali na Lendak nesporne poľský vplyv, však boli pre obec prospešní svojím vzdelaním i pokrokovými poľnohospodárskymi a inými technológiami. Lendacké panstvo existovalo do roku 1593, kedy rehoľa predala kláštor i kláštorný majetok rodine Horváthovcov – Palocsayovcov a Lendak sa stal sídlom Palocsayovcov.

V roku 1787 mala obec 81 domov 750 obyvateľov, v roku 1828 mala 136 domov a 985 obyvateľov. Roku 1856 tu mali majetky Salomonovci a roku 1879 Hohenlohe. V roku  1898  vypukol v  obci prvý veľký zničujúci požiar, pri ktorom vyhorela takmer celá dedina.

Po 1. svetovej vojne tu bolo rozvinuté pasienkárstvo a ľudová výroba. Časť obyvateľstva pracovala v priemyselných podnikoch Popradu a Kežmarku. V období 2. svetovej vojny v okolí Lendaku operovala partizánska jednotka BelovKovalenko, ku ktorej sa pridali štyria občania obce. Obyvatelia poskytovali partizánom všestrannú pomoc, najmä pri zaobstarávaní potravín. Dňa 27. októbra 1944, keď nacisti zaútočili na obec, začala prestrelka s partizánmi. V boji padlo trinásť partizánov. V roku 1946 vypukol v obci druhý veľký požiar, ktorý zničil viac ako 70 % domov. Zhorela škola aj fara. Expozícia banskobystrického Múzea SNP medzi vypálenými obcami na východnom Slovensku uvádza aj obec Lendak.

Do roku 1960 obec patrila pod okres Kežmarok, kraj Prešov, následne sa obec zaradila pod okres Poprad, Východoslovenský kraj. V roku 1996 na základe územného a správneho usporiadania sa obec začlenila pod okres Kežmarok. Dodnes sa tu zachovalo tradičné hospodárenie na pôde, ktorým sa v súčasnej dobe zaoberá prevažne staršia generácia súkromne hospodáriacich roľníkov, pre vlastnú spotrebu a potrebu hospodárskych zvierat.

V obci je gotický rímskokatolícky kostol sv. Mikuláša z roku 1313, neskorogotický oltár z 15. storočia,  kaplnka Ružencovej Panny Márie z roku 1889 pri kostole, kaplnka Sedembolestnej Panny Márie z roku 1925, ale aj iné novodobé kaplnky a sochy. Pôvodný kláštor, dal Juraj Horváth prebudovať na panský kaštieľ. Roku 1820 Andrej Palocsay prebudoval lendacký kaštieľ v empírovom slohu. Požiar z roku 1898 zničil skoro úplne celú obec, z kaštieľa zostali len obhorené múry a už nikdy nebol obnovený do pôvodného stavu. Zadnú časť od kostola (asi pôvodný kláštor zo 14. storočia) rozobrali a materiál z neho venoval knieža Hohenlohe Lendačanom na stavbu novej školy (bývala materská škola). Dnes po kláštore, neskôr kaštieli niet stopy, ruiny z neho boli prestavané na rodinné domy.

### Významné historické udalosti
* 1313 – príchod rehoľníkov Strážcov Božieho hrobu
* 1643 – prvá matrika 
* 1681 – prvý záznam o škole
* 1772 – ťažba mramoru a vzácneho alabastru, ktorý sa prevážal cez Maguru k rieke Dunajec odtiaľ plťami až do Krakova.
* 1898 – prvý veľký zničujúci požiar (vyhorela skoro celá obec)
* 1930 – vznikla Folklórna skupina Kicora
* 1946 – druhý veľký zničujúci požiar (zhorelo viac ako 70 % budov)
* 1958 – elektrifikácia
* 1960 – otvorenie novej základnej školy
* 1961 – výstavba bunkru CO – Božieho hrobu
* 1990 – vybudovaná vodovodná sieť, príchod rehoľných sestier, vznik, „DDS Gašparko“, založenie klubu „KDMS“
* 1991 – prvý počítač v obci na OcÚ, sčítanie ľudí; počet autobusových spojov = 71; dĺžka ciest v obci = ; počet detí v MŠ = 141; počet detí v ZŠ = 689
* 1996 – plynofikácia
* 1997 – vznik Zdravotného strediska, televízny kábelový rozvod, telekomunikačná sieť
* 1998 – vznikol Futbalový klub Lendak 
* 2001 – sieť Orange, neskôr T-Mobile a O2
* 2003 – vzniklo Múzeum ľudovej kultúry v Lendaku
* 2004 – začiatok výstavby telocvične v Lendaku (ukončenie v roku 2005), ČOV – spustená čistiareň odpadových vôd I. etapa- zvoz, odpadu zo žúmp, zriadené centrum voľného času, montáž bezdrôtového rozhlasu VISO
* 2005 – odovzdaná do používania nová telocvičňa pri ZŠ, zriadená webová stránka obce
* 2006 – vznikla Základná umelecká škola Školská 595/1 Lendak,  zriadená multimediálna bezbariérová učebňa a internetová knižnica, zriadený informačný terminál (kiosk)
* 2007 – vybudované ihrisko pod Kicorou a nové šatne  
* 2008 – vytlačené nové pohľadnice
* 2009 – začiatok výstavby novej budovy Materskej školy v Lendaku (ukončenie v roku 2011), vybudovaný informačný systém po obci NAVIGO UNI3, podpísaná dohoda o vzájomnej spolupráci s partnerským mestom v Poľsku – Konstantynów Łódzki
* 2010 – výstavba projektu, Splašková kanalizácia a II. etapa ČOV obce Lendak" (ukončenie v roku 2012)
* 2012 – vznikla Spojená škola Školská 535/5, Lendak, partnerské mesto v Poľsku – Gródek nad Dunajcem, začiatok výstavby nového kostola sv. Jána Krstiteľa
* 2013 – rekonštrukcia miestnych komunikácií (Školská (časť), Mlynská, Kostolná, Revolučná (časť), Zadná (časť), Tatranská (časť), Potočná (časť)), dokončenie v roku 2014
* 2015 – pokračovanie rekonštrukcie miestnych komunikácií, prístavba budovy k Materskej škole v Lendaku
* 2016 – rozširovanie kanalizácie
*2017 – výstavba novej budovy Prevádzkárne obce Lendak
*2019 – výstavba zberného dvoru, revitalizácia parku pri obecnom úrade, výmena strechy a nadstavba časti obecného úradu

## Historické pamiatky
Medzi historické pamiatky obce patrí gotický Rímskokatolícky kostol sv. Mikuláša, jeho vzácny neskorogotický oltár z 15. storočia, kríž z 13. storočia a rôzne iné pamiatky. Farský kostol sv. Mikuláša je postavený na staršom základe kostola z 13. storočia, neskoršie upravovaný, r. 1925 renovovaný a rozšírený severnou kaplnkou podľa projektu staviteľa Vidienka zo Spišskej Belej. Jednoloďový priestor s rovným uzáverom presbytéria, na severnej strane so sakristiou a novou kaplnkou, na južnej s predsieňou a na západnej s prestavanou vežou. Presbytérium zaklenuté dvoma poľami krížovej rebrovej klenby; rebrá hruškovitej profilácie dosadajú na konzoly s ruťicovou ozdobou. Loď zaklenutá v 15. storočia na polygonálny stredný pilier krížovou klenbou so žliabkovými rebrami. Z presbytéria vedie lomený portál s dvojitými hruškovitými prútmi do sakristie. Na južnej strane lode hlavný portál s profilovaným gotickým ostením. V presbytériu gotické sedílie a pastofórium s mriežkami. Veža v jadre z 13. storočia bola r. 1925 prestavaná. Pri kostole sa nachádza Boží hrob, ktorý bol postavený počas totalitného režimu ako bunker CO. Obec má taktiež veľa kaplniek a sôch, napr. Kaplnka Ružencovej Panny Márie z roku 1889 a Kaplnka Sedembolestnej Panny Márie z roku 1925. Na miestnom cintoríne je Pomník padlým partizánom z jednotky BelovKovalenko, ktorý padli počas 2. svetovej vojny. V obci sa tiež nachádza cholerský cintorín na Poľnej ulici.

## Demografia
Lendak je v súčasnosti z hľadiska počtu obyvateľov druhým najľudnatejším sídlom so štatútom obce v rámci Prešovského kraja, hneď po Jarovniciach. V roku 1663 sa v obci začala viesť matrika. Začiatkom 18. storočia mala obec len 148 obyvateľov. Postupne zaznamenala nárast obyvateľstva a už v roku 1787 mal Lendak 81 domov a 750 obyvateľov, v roku 1828 mal 136 domov a 985 obyvateľov. Obyvatelia boli chýrni bačovia a pastieri, pálili tiež vápno a zaoberali sa plátenníctvom. Rast populačnej krivky je pre obec charakteristický až doteraz. V súčasnosti je demografická základňa obce z hľadiska kvantitatívneho rastová. Z hľadiska národnostnej štruktúry vyše 99 % obyvateľov obce je slovenskej národnosti. V obci sa nenachádza rómske etnikum. Údaje o národnostnom zložení obyvateľov obce Lendak pochádzajú zo Sčítania obyvateľstva, domov a bytov z roku 2001. Významným  socio-ekonomickým  ukazovateľom  je  veková štruktúra  obyvateľstva. Na základe údajov z roku 2004  môžeme konštatovať, že veková skladba Lendaku je pre ďalší rozvoj obce priaznivá. V percentuálnom vyjadrení je 31 % obyvateľov v predproduktívnom veku, cca 60 % obyvateľov je v produktívnom veku a 9 % je vo veku poproduktívnom.

V súčasnosti goralské nárečie ovláda absolútna väčšina dospelého obyvateľstva, pričom z detí ho aktívne ovláda až 80%.

## Farnosť
Obec patrí pod Kežmarský dekanát, Spišskú diecézu. Farský kostol je zasvätený sv. Mikulášovi, patrónovi obce. Odpustová slávnosť sa koná 6. decembra, na sviatok sv. Mikuláša. V roku 2012 sa začala výstavba nového kostola sv. Jána Krstiteľa. Konsekrácia kostola bola 3. júna 2018. Kostol stojí v centre obce vedľa terajšieho kostola sv. Mikuláša. Súčasťou farnosti je aj filiálka v Tatranskej Kotline s kostolom Nanebovzatia Panny Márie. V obci taktiež pôsobí spoločenstvo z Kongregácie Milosrdných sestier Svätého kríža. Predtým v obci pôsobila Kongregácia sestier Nepoškvrneného počatia P. Márie.

## Školstvo
Od 1. januára 2012 vznikla Spojená škola Školská 535/5, Lendak. Spojená škola v Lendaku pozostáva z materskej školy, základnej školy a základnej umeleckej školy. Základná škola v podtatranskej obci patrí medzi najväčšie školy okresu Kežmarok. V posledných rokoch prechádza rozsiahlou modernizáciou, ktorá sa prejavuje inováciou výchovno-vzdelávacieho procesu, využívaním informačno-komunikačných technológií, zavedením interaktívnych tabúľ do vyučovacieho procesu, spríjemňovaním prostredia, skvalitňovaním komunikácie medzi zriaďovateľom, školou, rodičmi a širokou verejnosťou. Navštevuje ju viac ako 1000 žiakov pochádzajúcich takmer na 100 percent z obce Lendak. Súčasťou základnej školy je Centrum voľného času.

**Organizačné zložky školy** 
* Materská škola
* Základná škola
* Základná umelecká škola (pôvodne bola zriadená k 1. januáru 2006. Do 31. decembra 2005 poskytovala umelecké vzdelanie v obci ZUŠ zo Spišskej Belej).

**Ďalšie súčasti školy**
* Centrum voľného času
* Knižnica – knižný fond obsahuje približne 2500 zväzkov
* Školská jedáleň
* Školský klub detí

## Zdravotníctvo
* zubná/stomatologická ambulancia
* gynekologická ambulancia
* pediatrická ambulancia/ambulancia pre deti a mládež
* ambulancia praktického lekára pre dospelých
* lekáreň Echinacea

## Kultúra
* *CVČ Lendak*
* *Divadelný súbor Gašparko* založený v roku 1990
* *Detský folklórny súbor Kicorka*
* *eRko Lendak*
* *Folklórny krúžok v MŠ*
* *Folklórna skupina Kicora* založená v roku 1930
* *Goroli* mužská spevácka skupina založená v roku 2018
* *Združenie Mariánskej Mládeže (ZMM) Lendak*
* *Slovenský Skauting*

### Múzeum
V obci je Múzeum ľudovej kultúry, ktoré bolo založené v januári 2003. Nachádza sa na Potočnej ulici u rodiny Gallikovcov. V súčasnej dobe ho tvoria dve expozície: miestnosť ľudového odevu a drevenica. V budúcnosti sa uvažuje o jeho rozšírení. Všetko bude závisieť od finančných možností múzea.

### Pravidelné podujatia
* Deň Slovenska, Deň Európy, Športová olympiáda a iné – v rámci Spojenej školy
* Deň matiek, Deň rodiny, Juliáles a iné – v rámci obce Lendak

## Šport
* *DHZ Lendak* obnovený v roku 2014
* *Futbalový klub Lendak* založený v roku 1998
* *Turistický oddiel obce Lendak* založený v roku 2016
* *Volejbalový klub ZŠ Lendak* založený v roku 2014
* *Sánkarský klub Lendak* založený v roku 2016
* *Šachový klub ŠK CVČ Lendak*

## Turizmus

### Cykloturistika
Cez obec prechádzajú značené cyklistického trasy, ktoré sú súčasťou rozsiahlej siete značených cyklistických trás spájajúcich rôzne zaujímavé miesta v regióne.

### Kúpele
V neďalekej osade Tatranská Kotlina,  od obce sa nachádza sanatórium. V súčasnosti má štatút klimatických kúpeľov. Hlavnou činnosťou sanatória je komplexná ústavná starostlivosť o dospelých chorých s diagnózou priedušková astma, obštrukčná choroba pľúc a iné nešpecifické (netuberkulózne) ochorenia dýchacieho ústrojenstva, prevažne chronické.

### Lyžovanie
Neďaleko obce sa nachádza lyžiarske stredisko v Bachledovej doline. Taktiež v tejto doline sa nachádza Chodník korunami stromov a rozhľadňa. Ďalšie lyžiarske strediská sú v Ždiari, Tatranskej Lomnici, Starom Smokovci a za hranicami v Poľsku.

### Sánkovanie
V katastrálnom území obce na kopci Kicora sa nachádza prírodná sánkarská dráha s dĺžkou cca . Vznikla v spolupráci Slovenského zväzu sánkarov, Sánkarského klubu Lendak a obce Lendak. Budovanie začalo na jeseň v roku 2018.

### Paraglajding
Nad obcou, na vrchu Pálenica, je ideálny letový terén pre začínajúcich aj skúsených paraglajdistov (prípadne rogalistov). Vrchol kopca sa nachádza vo výške  a štart je z výšky približne , pričom prevýšenie štart – pristátie je .

### Príroda
Obec je neďaleko Tatranského národného parku a Pieninského národného parku. V blízkosti obce sa nachádza Prírodná rezervácia Jedliny, Prírodná rezervácia Jezerské jazero a Národná prírodná rezervácia Belianske lúky. V neďalekej liečebnej osade sa nachádza Belianska jaskyňa, najväčšia a jediná sprístupnená vysokohorská kvapľová jaskyňa v Tatranskom národnom parku.
## Zaujímavosti
Traduje sa, že v Lendaku boli usídlení slávni írski stavitelia hradov, ktorých po tatárskom vpáde pozvali uhorskí panovníci, aby budovali bezpečné opevnenia krajiny. Z roku 1787 sa zachoval jedinečný Lendacký spevník. Vybrané piesne z neho použil Mikuláš Schneider Trnavský pri zostavovaní Jednotného katolíckeho spevníka. Dodnes si obyvatelia zachovali vzťah k spievaniu náboženských piesni v kostole. Historické pramene tiež uvádzajú, že tu došlo až k štyrom zemetraseniam (1834, 1840, 1846, 1876). Starší obyvatelia ešte aj dnes nosia lendacký goralský ľudový kroj vo všedné dni a mladší počas sviatkov, udalosti. Doteraz sa používa typické nárečie aj v domácnostiach. Taktiež sa zachovali rôzne zvyky a tradície. Tu i tam v obci sa zachovala ľudová architektúra, drevenice. Sú to zrubové podmurované domy so sedlovou strechou a štítom, ktoré majú škárovanie vymazané na modro.

## Rodáci a významné osobnosti
* Ján Budzák, pedagóg na Hudobnej a tanečnej fakulte VŠMU v Bratislave a člen orchestra Slovenskej filharmónie v Bratislave
* Vojtech Halčin, člen poľskej delegácie na Parížskej mierovej konferencií v roku 1919
* Ondrej Hudaček, vysokohorský nosič
* František Koščák, prvý dedinský fotograf
* Miroslav Jozef Repka, básnik
* Ján Still, farár
* František Stupák, člen Štátnej filharmónie v Košiciach

## Partnerské mestá
*  Gródek nad Dunajcem, Poľsko, 9. marec 2012
*  Konstantynów Łódzki, Poľsko, 29. máj 2009

## Ocenenia

## Referencie

## Iné projekty

## Externé odkazy
* 


Kategória:Obce okresu Kežmarok
Kategória:Obce vypálené počas druhej svetovej vojny na Slovensku
Kategória:Goralské obce na Slovensku